Sitran yrityskilpailu nostaa esiin kaupallisia pienyritysten ratkaisuja, joita hyödyntämällä kuluttajat voivat parantaa oman arkensa ekologista kestävyyttä.

Voittajilla ratkaisuja asumisesta ravintoon

Lähes 70 prosenttia Suomen kaikista kasvihuonekaasupäästöistä syntyy tavallisesta arjesta: siitä, miten asumme, liikumme, syömme ja mitä ostamme. Kiertotalouden mukaiseen kestävään kulutusmalliin siirtyminen edellyttää uusia ratkaisuja ja innovaatioita.

– Kestävästä kuluttamisesta on tulossa uusi normaali ja kuluttajat kaipaavat ratkaisuja, jotka tekevät kestävistä arjen valinnoista entistä helpompia. Tämä avaa yrityksille uusia liiketoimintamahdollisuuksia, sanoo Sitran Kestävä arki -avainalueen projektijohtaja Markus Terho.

Asumisen sarjassa parhaina ratkaisuina palkittiin energiatehokkuuskonsultointia tarjoava Green Coal Mining Oy sekä Jaaxx Oy:n tavaroiden yhteiskäyttöpalvelu Liiteri.net. Liikkumisen sarjan voiton nappasivat Tecinspire Oy:n kimppakyytien sopimista helpottava kalenterisovellus App2Day sekä autojen vertaisvuokrauspalvelu Shareit Blox Car.

Ruoka-sarjasta kehitysohjelmaan nousivat Järki Särki Oy:n särjestä valmistetut kalasäilykkeet ja katuruokayritys Idealgrain Oy, joka käyttää ruoissaan oluttuotannossa syntyvää mäskiä. Ruokahävikin vähentämiseen ja kiertotalouden edistämiseen tähtää myös hävikkiruokaravintola Loop.

Tavarat ja palvelut -sarjasta kärkeen nousivat CosmEthics-mobiilisovellus, joka kertoo kosmetiikkatuotteiden viivakoodien perusteella niiden sisältämät ainesosat, sekä joustavan tavaroiden vuokraamisen mahdollistava Goodrnt-sovellus. Lisäksi kehitysohjelmaan pääsi yritysten työolojen läpinäkyvyyttä lisäävä palvelu Work Ahead, joka auttaa kuluttajia valitsemaan ihmisoikeuksia kunnioittaen tehtyjä tuotteita.

Kehitysohjelmassa suuryritykset sparraavat ratkaisuja

Kymmenen Fiksu arki- yrityskilpailun voittajaa pääsee mukaan kehitysohjelmaan, jossa he saavat kumppaniksi ison yrityksen, tukea ratkaisunsa kaupallistamiseen, kehittämiseen ja kokeiluihin kuluttajien kanssa sekä kymppitonnin kehitysrahaa.

– Fiksu arki -kehitysohjelman tavoitteena on kehittää kilpailukykyisiä tuotteita ja palveluja, jotka pienentävät arjen ympäristövaikutuksia ja vastaavat kuluttajien tarpeisiin. Pääpaino on alkuvaiheessa olevien, uusien tuotteiden ja palveluiden kehittämisessä ja kaupallistamisessa, Sitran Markus Terho sanoo.

Järjestäjien toiveissa on, että voittajista löytyy potentiaalia myös kansainvälistymiseen.

Kehitysohjelmassa kilpailun voittaneet pienyritykset saavat mahdollisuuden kehittää kestävän arjen kuluttajaratkaisujaan yhdessä tuomaristossa mukana olleiden suuryritysten kanssa. Yrityskumppaneina kilpailun tuomaristossa ovat Fazer, Gasum, IKEA, K-ryhmä, OP, Paulig, Realia Group, SATO, Tori.fi, Valio, Viking Line ja YIT.

Terho uskoo, että parhaat ratkaisut syntyvät avoimella innovaatioyhteistyöllä. Esimerkiksi K-ryhmä ryhtyy kehitysyhteistyöhön Järki Särki Oy:n kanssa.

Kuva: Pixhill.com

toimitus (at) yrittajat.fi